岳珂
米元章临右军四帖赞
东淮饷府供军堂，壁有龛石鸾鹄翔。
问之何石摹破羌，曾傍云汉分天章，
廷陵刻此侈宠光。后四十年犹炜煌，
我持拓本谨毖藏。三年徙倚玩未央，
客来袖出云一张。曾染复古隃麋香，
珠玑别出十九行。惊喜比并走且僵，
摛华绚彩交相望。宛然并粲如英皇，
几年绝识高君王。尚取鉴定烦诸郎，
半归左畹半尚方。驾言骃显留余芳，
今夕何夕犹干将。镆铘未睹龙已骧，
吴侯攀髯归帝乡。秋虹挟月常贯窗，
谁能籋云开斗房。携书伴我老柴桑，
要随神物恢混茫，更斲此石封苔苍。
六丁雷电未可量，会见难起初太平。